1.

Článok 67 sa nahrádza takto: „Článok 67 Požiadavky na premiestňovanie vtákov chovaných v zajatí, ktoré sú určené na výstavy 1. Prevádzkovatelia premiestňujú vtáky chované v zajatí na výstavu v inom členskom štáte len v prípade, ak tieto zvieratá spĺňajú podmienky stanovené v článku 59. 2. Pred premiestnením na výstavu v inom členskom štáte môžu prevádzkovatelia v určitom členskom štáte zhromažďovať vtáky chované v zajatí v jednom registrovanom zariadení nachádzajúcom sa v tom istom členskom štáte za týchto podmienok: a) vtáky chované v zajatí zostávajú v uvedenom zariadení najviac 12 hodín; b) v čase zhromažďovania drží príslušné zariadenie len vtáky chované v zajatí určené na príslušnú výstavu; c) všetky vtáky chované v zajatí zhromaždené v zariadení pochádzajú priamo z registrovaných alebo schválených zariadení, v ktorých sú držané nepretržite a v ktorých spĺňajú podmienky stanovené v článku 59. 3. Prevádzkovateľ výstavy, okrem výstav s ukážkami letu, zabezpečuje, aby: a) prijímanie zvierat na výstavu bolo obmedzené na vtáky chované v zajatí, ktoré sú vopred zaregistrované na účasť na výstave; b) prijímanie vtákov na výstavu, ak dané vtáky pochádzajú zo zariadení nachádzajúcich sa v členskom štáte, kde sa výstava uskutočňuje, neohrozovalo zdravotný štatút vtákov zúčastňujúcich sa na výstave, a to buď i) požadovaním rovnakého zdravotného štatútu pre všetky vtáky chované v zajatí, ktoré sa zúčastňujú na výstave; alebo ii) držaním vtákov chovaných v zajatí, ktoré pochádzajú z členského štátu, kde sa výstava uskutočňuje, v samostatných priestoroch alebo areáloch oddelene od vtákov chovaných v zajatí, ktoré pochádzajú z iných členských štátov; c) veterinárny lekár i) vykonával identifikačné kontroly vtákov chovaných v zajatí, ktoré sa zúčastňujú na výstave, pred ich vstupom na výstavu; ii) monitoroval klinický stav vtákov pri vstupe na výstavu a počas nej. 4. Prevádzkovatelia musia zabezpečiť, aby vtáky chované v zajatí premiestňované na výstavu v súlade s odsekmi 1, 2 a 3 boli z takýchto výstav premiestňované do iného členského štátu len v prípade, ak spĺňajú tieto podmienky: a) zvieratá sú sprevádzané certifikátom zdravia zvierat podľa článku 81; alebo b) v prípade vtákov chovaných v zajatí okrem tých, ktoré sa zúčastňujú na výstavách s ukážkami letu, sú zvieratá sprevádzané všetkými týmito dokumentmi: i) vyhlásením, ktoré vydal veterinárny lekár uvedený v odseku 3 písm. c) a v ktorom sa uvádza, že zdravotný stav vtákov potvrdený v originálnom certifikáte zdravia zvierat podľa článku 81 nebol počas výstavy ohrozený; ii) platným originálnym certifikátom zdravia zvierat podľa článku 81, ktorý príslušný orgán členského štátu pôvodu vydal na premiestňovanie vtákov chovaných v zajatí na výstavu; c) v prípade vtákov, ktoré sa zúčastnili na výstave s ukážkou letu, sú zvieratá sprevádzané platným originálnym certifikátom zdravia zvierat podľa článku 81, ktorý príslušný orgán členského štátu pôvodu vydal na premiestňovanie vtákov na výstavu s ukážkou letu, bez potvrdenia opísaného v písmene b) bode i), a to pod podmienkou, že: i) zvieratá sa premiestňujú naspäť do členského štátu pôvodu a ii) plánované premiestňovanie vtákov chovaných v zajatí do členského štátu pôvodu sa končí v rámci obdobia platnosti originálneho certifikátu zdravia zvierat podľa článku 81, ktorý príslušný orgán členského štátu pôvodu vydal na premiestňovanie vtákov chovaných v zajatí na výstavu s ukážkou letu. 5. Veterinárny lekár uvedený v odseku 3 písm. c) vydáva vyhlásenie uvedené v odseku 4 písm. b) bode i) iba pod podmienkou, že: a) zvieratá sa premiestňujú naspäť do členského štátu pôvodu; b) boli prijaté opatrenia na to, aby sa plánované premiestňovanie vtákov chovaných v zajatí do členského štátu pôvodu ukončilo v rámci obdobia platnosti originálneho certifikátu zdravia zvierat podľa článku 81, ktorý príslušný orgán členského štátu pôvodu vydal na premiestňovanie vtákov chovaných v zajatí na výstavu; c) sú splnené podmienky uvedené v odseku 3 písm. b).“